แนวโน้มดัชนีเช้านี้ดีดตัวต่อเนื่อง
นักวิเคราะห์มองแนวโน้มตลาดหุ้นไทยเช้านี้ดีดตัวขึ้นต่อ จากปัจจัยบวกตลาดหุ้นต่างประเทศหนุน โดยเฉพาะดัชนีหุ้นดาวโจนส์พุ่งกว่า 200 จุด
3 มิ.ย. 2553

นักวิเคราะห์มองแนวโน้มตลาดหุ้นไทยเช้านี้ดีดตัวขึ้นต่อ จากปัจจัยบวกตลาดหุ้นต่างประเทศหนุน โดยเฉพาะดัชนีหุ้นดาวโจนส์พุ่งกว่า 200 จุด
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้คงจะปรับตัวขึ้นได้ต่อเนื่องจากวานนี้ โดยมีปัจจัยหลักจากต่างประเทศหนุน ดัชนีหุ้นดาวโจนส์ปรับเพิ่มขึ้นกว่า 200 จุด รวมทั้งเช้านี้ตลาดหุ้นนิเคอิของญี่ปุ่นก็ตอบรับในทิศทางการปรับเพิ่มขึ้นแรงเช่นเดียวกัน เนื่องจากตัวเลขทางเศรษฐกิจของสหรัฐล่าสุดออกมาดี ขณะที่ความกังวลทางวิกฤตเศรษฐกิจในยุโรปเริ่มคลี่คลาย และนักลงทุนรับรู้ไปค่อนข้างมากแล้ว 
ส่วนนักลงทุนต่างชาติที่ลงทุนในประเทศไทยคาดว่ายังคงขายสุทธิลดลงต่อเนื่องซึ่งเป็นสัญญาณที่ดีของตลาดหุ้นไทย
นอกจากนี้ ปัจจัยการเมืองในประเทศคาดว่ายังไม่มีปัญหาที่สร้างความกังวลรุนแรงมากนัก เชื่อว่าจะผ่านไปได้ด้วยดี โดยกรอบการลงทุนวันนี้ให้แนวรับ 735 แนวต้านแรก 750 จุด แนวต้านต่อไปที่ 770 จุด